b'\n_START_ARTICLE_\nKurlands amerikanske kolonisering\n_START_PARAGRAPH_\nKurlands amerikanske kolonisering d\xc3\xa6kker over hertugd\xc3\xb8mmet Kurland-Semgallens kortvarige kolonisation af Tobago i 1654-1659 og igen i 1660-1689._NEWLINE_Kurland blev oprettet som hertugd\xc3\xb8mme i 1561 i den vestlige del af det nuv\xc3\xa6rende Letland som et len under Polen-Litauen. Kurland havde en befolkning p\xc3\xa5 omkring 200.000. Et lettisk befolkningsflertal udgjorde bondebefolkningen, og et tysk mindretal udgjorde de herskende, rige og uddannede klasser. Under hertug Jacob Kettler n\xc3\xa5ede hertugd\xc3\xb8mmet velf\xc3\xa6rdsm\xc3\xa6ssigt toppen. Under sine rejser i det vestlige Europa blev Jacob en ivrig fortaler for ideerne om den frie handel. Metalarbejde og skibsbygning blev bedre. Handelsforbindelser blev knyttet til ikke blot nabolandene, men ogs\xc3\xa5 til Storbritannien, Frankrig, Nederlandene, Portugal og flere andre. Kettler fik etableret en af de st\xc3\xb8rste handelsfl\xc3\xa5der i Europa med de vigtigste havne i Ventspils og Liep\xc4\x81ja (p\xc3\xa5 tysk: Windau og Libau)._NEWLINE_Hertugd\xc3\xb8mmets skibe drog p\xc3\xa5 handelstogter til Vestindien i hvert fald s\xc3\xa5 tidligt som 1637, da et skib fra Kurland fors\xc3\xb8gte at etablere en koloni p\xc3\xa5 Tobago med 212 nybyggere. En tidligere bos\xc3\xa6ttelse p\xc3\xa5 \xc3\xb8en i form af en hollandsk koloni fra 1628 var blevet udslettet af spanierne f\xc3\xa5 m\xc3\xa5neder tidligere. Den f\xc3\xb8rste kurlandske koloni blev ikke til noget lige som den anden, der blev fors\xc3\xb8gt i 1639. I 1642 s\xc3\xb8gte to skibe anf\xc3\xb8rt af kaptajn Caroon med omkring 300 nybyggere at etablere en bos\xc3\xa6ttelse p\xc3\xa5 nordkysten n\xc3\xa6r Courland Bay, men kolonien blev snart fordrevet af caribiske indf\xc3\xb8dte. Derp\xc3\xa5 skiftede Kurland taktik, og i 1651 fik hertugd\xc3\xb8mmet sin f\xc3\xb8rste fungerende koloni, men i Afrika, p\xc3\xa5 St. Andrews Island i floden Gambia, og Fort Jacob blev etableret her._NEWLINE_Snart efter, 20. maj 1654, blev der etableret en ny koloni i Tobago, da skibet Das Wappen der Herzogin von Kurland ankom. Skibet medbragte 45 kanoner, 25 officerer, 124 kurlandske soldater og 80 familier af nybyggere, der skulle bes\xc3\xa6tte Tobago. Kaptajn Willem Mollens erkl\xc3\xa6rede \xc3\xb8en "Ny Kurland". Mod sydvest p\xc3\xa5 \xc3\xb8en blev der bygget et fort kaldet Jekabforts (Fort James) med en n\xc3\xa6rtliggende by kaldet Jekaba pilseta (Jamestown). Andre steder fik ligeledes kurlandske navne som (her delvist anglificeret) Great Courland Bay, James Bay, Courland Estate, New Jelgave, Liepaja Bay og Little Courland Bay. En evangelisk-luthersk kirke blev bygget af kurl\xc3\xa6nderne p\xc3\xa5 deres f\xc3\xb8rste \xc3\xa5r p\xc3\xa5 \xc3\xb8en. En ny hollandsk koloni blev startet et par m\xc3\xa5neder senere og overgik snart den kurlandske bos\xc3\xa6ttelse antalsm\xc3\xa6ssigt. I 1657 ankom yderligere 120 kurlandske kolonister, men den hollandske koloni n\xc3\xa5ede op p\xc3\xa5 1.200 mennesker det f\xc3\xb8lgende \xc3\xa5r, da yderligere 500 franske nybyggere ankom til \xc3\xb8en._NEWLINE_Blandt de varer, der blev eksporteret til Europa kan n\xc3\xa6vnes sukker, tobak, kaffe, ingef\xc3\xa6r, rom, bomuld, indigo, kakao, skildpaddeskjolde, tropiske fugle og deres fjer._NEWLINE_Hertugd\xc3\xb8mmet Kurland var del af b\xc3\xa5de Polens og Sveriges interesseomr\xc3\xa5der. I 1655 invaderede svenske tropper hertugd\xc3\xb8mmet, og Karl Gustav-krigen (1655-1660) blev indledt. Hertug Jacob blev holdt som fange af den svenske h\xc3\xa6r i 1658-1660. I den periode blev begge de overs\xc3\xb8iske kolonier overtaget af de talm\xc3\xa6ssigt overlegne hollandske kolonier, og handelsfl\xc3\xa5den samt fabrikker blev \xc3\xb8delagt. De hollandske bos\xc3\xa6ttere p\xc3\xa5 \xc3\xb8en omringede Fort James og tvang Hubert de Beveren, kurl\xc3\xa6ndernes guvern\xc3\xb8r, til at overgive sig. Kurland opgav officielt Ny Kurland 11. december 1659. Krigen mellem Polen og Sverige blev afsluttet med Freden i Oliwa (i n\xc3\xa6rheden af Gda\xc5\x84sk) i 1660, og som et led i denne blev Tobago givet tilbage til Kurland. Kurl\xc3\xa6nderne forlod Tobago i 1666, muligvis som f\xc3\xb8lge af et piratangreb fra dette \xc3\xa5r. I 1668 s\xc3\xb8gte et kurlandsk skib at genbes\xc3\xa6tte Fort Jacob, men blev fordrevet af holl\xc3\xa6nderne. Tobago blev genindtaget en kort periode mod slutningen af Jacobs regeringstid med fors\xc3\xb8get p\xc3\xa5 at etablere en ny koloni i juli 1680, men ogs\xc3\xa5 denne koloni slog fejl. Jacob begyndte ogs\xc3\xa5 at genopbygge fabrikker og fl\xc3\xa5de, men hertugd\xc3\xb8mmet n\xc3\xa5ede aldrig igen samme grad af velstand. \xc3\x98en blev opgivet fra marts 1683 til juni 1686, og i maj 1690, kort efter at \xc3\xb8en var blevet solgt af Kurland, forlod kurl\xc3\xa6nderne Tobago permanent, selv om der indtil 1795 fortsat blev udpeget guvern\xc3\xb8rer, der dog ikke boede p\xc3\xa5 \xc3\xb8en.'